knøttspissmus
Store norske leksikon,Biologi,Dyreriket,Ryggstrengdyr,Virveldyr,Pattedyr,Spissmusdyr,Spissmusfamilien,Soricinae,Soricini,Sorex
Knøttspismus er en art i spissmusfamilien. Den er Norges minste pattedyr og ikke stort større enn ei humle. Det er gjort veldig få funn av denne arten i Norge.
Beskrivelse Pelsfargen er brun oppå og gråhvit under. Den kjennes på sin lille størrelse og på den relativt korte halen. I forhold til dvergspissmusa har knøttspissmusa også kortere snute. Kroppslengden er 33-48 millimeter, halelengden 24-27 millimeter og vekta 1,5-2,5 gram. Knøttspissmusa er blant de fem minste pattedyrene i verden. Levevis Knøttspissmusa lever først og fremst i barskog på taigaen. Den liker seg spesielt godt på fuktigere steder og kan derfor også finnes på myr og i myrkanter. Furuskog med mose er ellers ofte foretrukket habitat. Den spiser forskjellige insekter og snegler, men ikke meitemark. Den hamstrer også føde. Knøttspissmusa regnes for å være territoriell. Veldig lite er kjent om denne artens levevis, den er vanskelig å studere. Utbredelse Knøttspissmusa har en nordlig palearktisk utbredelse. Den er utbredt fra Norge, Sverige og Estland i vest og østover gjennom Sibir til Mongolia, Kina og Sør-Korea. Den finnes også på Hokkaido og Sakhalinøya.Det er funnet noen få knøttspissmus i det nordøstlige Sør-Norge, mens det kun finnes ett (dokumentert) funn fra Nord-Norge; fra Dividalen i Troms. Dens utbredelse i Norge kan være større enn det som hittil er kjent. Les mer i Store norske leksikon spissmus